《近作对江牡丹吟陈列间呈正仲正仲於拙吟阮不》
宋代·舒岳祥

邵子花开二十四，吟诗惊动洛诸公。
我家两株三十枝，欢喜亦与邵子同。
作诗七绝恼正仲，过旬不见回邮筒。
正仲材高气浩博，鄙我琐细无豪雄。
文叔今见小敌怯，八骏岂肯盘蚁封。
再三思索得其意，笑我不知时节异。
洛阳城中天地中，春色花光好天气。
此时高韵一两篇，流出胸中真乐事。
我生初见钱塘春，歌舞西湖早已颦。
如今不见湖山面，鸟歌似哭花为尘。
作诗告人谁为听，当哀而乐非天真。
我谢正仲此意厚，请不吟诗但饮酒。

作者简介：（1236—?）台州宁海人，字舜侯，一字景薛。理宗宝祐四年进士。仕终承直郎。尝以文见吴子良，子良称其异禀灵识，如汉之贾谊。后以文学名。宋亡不仕，避地奉化，与戴表元友善，表元之学，得力于岳祥为多。尝读书于阆风台，人称阆风先生。著述统名《阆风集》。